**A koronavírus-veszély miatti szabályok**  
**a Vasváriban szervezett írásbeli érettségi vizsgán**

*2021. május 3-17.*

**A vizsga megkezdése előtt**

* Ha a tanuló a vizsga előtt **megbetegszik**, különösen, ha légúti tünetei vannak, értesítse az igazgatót és   
  **ne jöjjön vizsgázni**. A távolmaradásból az érettségi vizsga tekintetében nem származik hátránya.
* Az idei érettségi vizsgán **nem kérünk ünneplő öltözetet**, a ruházat legyen **az alkalomhoz illően igényes, de** **kényelmes, mosható** és kérjük, hogy az egymást követő vizsganapokon másik ruhában vizsgázzon a tanuló.
* Kérjük a **réteges** öltözködést, mert a vizsgatermekben és a folyosókon folyamatos és nagy mértékű lesz a **szellőztetés**!
* Lehetőség szerint **ne tömegközlekedéssel érkezzen** az iskolába, erre a család igyekezzen biztonságosabb megoldást találni.
* Az iskola épületén kívül **tilos gyülekezni, csoportosulni.** Kötelező betartani a **1,5-2 méteres távolságot.**
* A vizsgára a **főbejáraton** keresztül kell érkezni, az iskola dolgozói által ellátott **felügyelet és beléptetés** mellett, nagyon **fegyelmezetten**.
* Az iskola épületébe **csak maszkban lehet belépni.** Kérjük, hogy akinek lehetősége van, hozzon magával maszkot. Aki nem hoz, annak a bejáratnál **textil vagy eldobható maszkot** adunk. A **textil maszkokat** kérjük minden egyes vizsganap végén **60 fokon mosni és vasalással fertőtleníteni**. Egy tanulónak csak egy textil maszkot tudunk biztosítani. Az eldobható maszkokat naponta cserélni kell.
* Az épületbe lépéskor mindenkinek **kötelező kézfertőtlenítést** kell végeznie és a **testhőmérsékletét** megméretnie. A kézfertőtlenítést az iskolában tartózkodás során ajánlott többször is **megismételni,** erre minden vizsgateremben lesz lehetőség.
* **Kérésre gumikesztyűt** is biztosítunk a bejáratnál, ennek használata nem kötelező.
* A terembeosztást a vizsgákat megelőzően kihirdetjük, a tanulóknak **gyülekezés/csoportosulás nélkül**, közvetlenül a **kijelölt terembe** kell menniük és **névtáblával** jelölt asztalnál leülniük.

**A vizsga közben**

* Egyazon helyiségben írásbeli vizsgát tevő vizsgázók létszáma **nem haladhatja meg a 10 főt.**
* A kijárási korlátozásról szóló kormányrendelet szerinti távolságtartási szabályt biztosítani kell (**legalább 1,5 méter távolság a vizsgázók között**) nemcsak a vizsgateremben, de a folyosókon is.
* A **mosdókat** (amelyeket a vizsga előtt és után, valamint közben is **folyamatosan** **fertőtlenítünk**) is a 1,5 méteres távolságtartás szabályait betartva lehet használni.
* **A tanulóknak és a felügyelő tanároknak a maszkot a vizsga teljes időtartama alatt viselniük kell!**
* A tanuló a vizsgán megengedett, a **vizsgázó által biztosítandó segédeszközök** közül **csak a sajátját** használhatja (történelem atlasz, négyjegyű függvénytábla, számológép, idegen nyelvi szótár), amelyeket a **vizsga reggelén** hozhat be az iskolába.
* Az iskola által biztosítandó **helyesírási szótárak a több tanuló általi használat miatt csak saját felelősségre használhatók.**
* **A vizsgateremben csak olyan étel és italfogyasztásra van lehetőség, amely a maszk levétele nélkül lehetséges** (pl. szívószállal, kisebb kiszerelésű flakonból, apróbb csoki, cukorka). Ezért is fontos, hogy a vizsgázó a vizsgát megelőzően otthon **reggelizzen**.
* **Ezen felüli** étel vagy ital fogyasztására a **folyosón elhelyezett asztalnál lesz lehetőség,** a mosdóba menetelhez hasonló feltételekkel, a felügyelő tanár engedélyével. A maszk ebben az esetben is csak a **minimálisan szükséges** időtartamra vehető le.
* Az **angol nyelv érettségi vizsga szünetében a teremben kell tartózkodni**, szellőztetés lesz, de a **mosdóba csak egyesével** lehet kimenni ugyanúgy, mint a vizsga közben.

**A vizsga végeztével**

* A tanuló dolgozatát csak a **felügyelő tanár utasításai szerint** adhatja be, **maszkot viselve**, a távolságtartás szabályainak szigorú betartásával. A többi tanuló a helyén ülve várakozik.
* Ezt követően az épületet **haladéktalanul el kell hagynia**, saját biztonsága érdekében **társaival nem érintkezhet** sem az épületen belül, sem azon kívül.
* Hazaérkezést követően a járványveszélyben ajánlott **óvintézkedések** betartását javasoljuk és kérjük (átöltözés, alapos kézmosás, zuhanyozás).

**Reméljük, hogy a fenti szabályok betartása, felelős viselkedésünk nemcsak sikeres érettségi vizsgákat eredményez majd, de a vizsgázók és az iskola dolgozóinak, családtagjainak egészségét is sikerül megóvnunk.**

**Köszönjük minden érintett megértését és odafigyelését!**